ཐེངས་འདིར་འབྲི་ཆུའི་རྒྱུད་དུ་རི་ཉིལ་བྱུང་བའི་དོན་རྐྱེན་ཐེངས་གཉིས་པ་དེ་ཡིན་པ་དང་།ཉེ་སྔོན་རི་ཉིལ་བྱུང་བའི་སྐབས་ཉེ་འགྲམ་གྱི་ཁང་པ་མནན་པ་མ་ཟད།འབྲི་ཆུའི་བཞུར་རྒྱུན་ཤུགས་ཆེན་འགག་པ་སོགས་ཀྱིས་དཔལ་ཡུལ་རྫོང་དང་འབའ་ཐང་རྫོང་།སྡེ་རོང་རྫོང་སོགས་ལ་ཉེན་ཁ་འཕྲད་སྲིད་སྟབས།ཡུལ་མི་༤༠༠ཙམ་དང་།སྤོ་ལོ་གྲོང་སྡེའི་དགེ་ལས་སློབ་ཕྲུག་བཅས་ས་གནས་གཞན་ལ་གནས་སྐབས་རིང་གནས་སྤོར་བྱེད་བཅུག་ཡོད་པ་དང་།རྗེས་སུ་རྒྱ་ནག་གཞུང་གིས་སྦྲ་གུར་ནང་ཡོད་པའི་ཡུལ་མི་ཚོ་ཕྱིར་རང་ཁྱིམ་དུ་ལོག་ཡོད་སྐོར་བརྗོད་ཡོད་ན་ཡང་།ཡུལ་མི་ཚོས་བཏང་བའི་བརྙན་དང་པར་སོགས་ཀྱི་ནང་མུ་མཐུད་སྦྲ་གུར་ནང་བསྡད་ཡོད་པ་མ་ཟད།འདི་གར་འབྱོར་བའི་ཡུལ་དངོས་ཀྱི་བརྙན་ཐུང་ནང་གནས་སྤོར་ཡུལ་མི་རྣམས་ལ་དམག་གུར་ལྗང་སེར་ཕུབ་ནས་གུར་རེ་རེའི་སྒང་ལ་རྒྱ་ནག་གི་རྒྱལ་དར་དམར་པོ་རེ་སྒྲེང་འཛུགས་བྱེད་དུ་བཅུག་ཡོད་པ་མཐོང་རྒྱུ་ཡོད་པ་རེད།